CELEX: 32020D1669
Language: ro
Date: 2020-11-10 00:00:00
Title: Decizia de punere în aplicare (UE) 2020/1669 a Comisiei din 10 noiembrie 2020 privind un proiect-pilot de punere în aplicare a anumitor dispoziții de cooperare administrativă prevăzute în Regulamentul (UE) 2018/1807 al Parlamentului European și al Consiliului privind un cadru pentru libera circulație a datelor fără caracter personal în Uniunea Europeană, prin intermediul Sistemului de informare al pieței interne (Text cu relevanță pentru SEE)

11.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 377/10
               
            
         DECIZIA DE PUNERE ÎN APLICARE (UE) 2020/1669 A COMISIEI
         din 10 noiembrie 2020
         privind un proiect-pilot de punere în aplicare a anumitor dispoziții de cooperare administrativă prevăzute în Regulamentul (UE) 2018/1807 al Parlamentului European și al Consiliului privind un cadru pentru libera circulație a datelor fără caracter personal în Uniunea Europeană, prin intermediul Sistemului de informare al pieței interne
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1024/2012 al Parlamentului European și al Consiliului din 25 octombrie 2012 privind cooperarea administrativă prin intermediul Sistemului de informare al pieței interne și de abrogare a Deciziei 2008/49/CE a Comisiei (1), în special articolul 4 alineatul (1),
         întrucât:
         
                     (1)
                  
                  
                     Sistemul de informare al pieței interne („IMI”) instituit prin Regulamentul (UE) nr. 1024/2012 este o aplicație informatică online elaborată de Comisie, în cooperare cu statele membre, pentru a ajuta statele membre să își îndeplinească obligațiile în materie de cooperare administrativă, inclusiv cerințele privind schimbul de informații prevăzute în actele Uniunii. În acest scop, sistemul oferă un mecanism centralizat de comunicare pentru a facilita schimbul transfrontalier de informații și asistența reciprocă.
                  
               
                     (2)
                  
                  
                     Articolul 4 alineatul (1) din Regulamentul (UE) nr. 1024/2012 permite Comisiei să desfășoare proiecte-pilot pentru a evalua dacă sistemul IMI ar fi un instrument eficace pentru punerea în aplicare a dispozițiilor privind cooperarea administrativă din actele Uniunii, care nu figurează în anexa la respectivul regulament.
                  
               
                     (3)
                  
                  
                     Regulamentul (UE) 2018/1807 al Parlamentului European și al Consiliului (2) prevede libera circulație în Uniune a altor date decât datele cu caracter personal. În plus, acest regulament stabilește condițiile privind accesul autorităților competente la date, solicitarea de asistență și cooperarea dintre autoritățile competente ale statelor membre în vederea furnizării accesului la date prelucrate și stocate în alt stat membru. În temeiul articolului 5 alineatul (2) din Regulamentul (UE) 2018/1807, o autoritate competentă poate solicita asistență unei autorități competente din alt stat membru, în conformitate cu procedura prevăzută la articolul 7 din respectivul regulament, dacă autoritatea competentă solicitantă nu obține acces la date și dacă nu există un mecanism specific de cooperare în temeiul dreptului Uniunii sau al acordurilor internaționale pentru schimbul de date între autoritățile competente din diferite state membre.
                  
               
                     (4)
                  
                  
                     În temeiul articolului 5 alineatul (4) al doilea paragraf din Regulamentul (UE) 2018/1807, statele membre pot, în situații de urgență și în anumite condiții, să impună măsuri provizorii pentru relocalizarea datelor. În cazul în care o astfel de măsură provizorie impune relocalizarea datelor pentru o perioadă care depășește 180 de zile de la relocalizare, acest lucru trebuie comunicat Comisiei. În plus, Comisia trebuie să facă schimb de informații cu statele membre cu privire la experiența dobândită în această privință.
                  
               
                     (5)
                  
                  
                     Sistemul IMI ar putea fi un instrument eficace pentru punerea în aplicare a dispozițiilor privind cooperarea administrativă prevăzute la articolul 5 alineatele (2) și (4) și la articolul 7 alineatele (2)-(5) din Regulamentul (UE) 2018/1807. Prin urmare, aceste dispoziții trebuie să facă obiectul unui proiect-pilot în temeiul articolului 4 din Regulamentul (UE) nr. 1024/2012.
                  
               
                     (6)
                  
                  
                     Cooperarea administrativă în temeiul Regulamentului (UE) 2018/1807 poate implica punctele unice de contact desemnate în conformitate cu articolul 7 alineatul (1) din regulamentul respectiv, autoritățile competente menționate la articolul 3 punctul 6 din regulamentul respectiv și orice entități responsabile cu comunicarea de măsuri în temeiul articolului 5 alineatul (4) din regulamentul menționat. În conformitate cu articolul 5 al doilea paragraf litera (f) din Regulamentul (UE) nr. 1024/2012, acestea trebuie, prin urmare, să fie considerate autorități competente în scopul derulării proiectului-pilot.
                  
               
                     (7)
                  
                  
                     Sistemul IMI trebuie să furnizeze funcționalitatea tehnică care să permită autorităților competente, punctelor unice de contact, entităților responsabile cu comunicarea de măsuri în temeiul articolului 5 alineatul (4) din Regulamentul (UE) 2018/1807 și Comisiei să își îndeplinească obligațiile de cooperare administrativă și de comunicare care le revin în temeiul regulamentului respectiv.
                  
               
                     (8)
                  
                  
                     În temeiul articolului 7 alineatul (4) din Regulamentul (UE) 2018/1807, o autoritate competentă care primește o cerere de acces la date are obligația fie de a comunica datele solicitate, fie de a informa autoritatea solicitantă că nu consideră că au fost îndeplinite condițiile pentru solicitarea asistenței. Pentru a pune în aplicare schimbul de date, statul membru căruia i-a fost adresată cererea trebuie să furnizeze statului membru solicitant detaliile necesare pentru accesarea datelor solicitate sau detalii cu privire la modul și la momentul în care va avea loc transferul de date. Statul membru căruia i-a fost adresată cererea poate, de asemenea, să furnizeze imediat datele solicitate ca răspuns la cerere, în cazul în care acest lucru este considerat a fi cel mai eficient mod de a acționa.
                  
               
                     (9)
                  
                  
                     Cererea de asistență, precum și măsurile provizorii notificate Comisiei prin intermediul IMI pot include schimbul de seturi de date care conțin atât date cu caracter personal, cât și date fără caracter personal. În temeiul articolul 2 alineatul (2) din Regulamentul (UE) 2018/1807, Regulamentul (UE) 2016/679 al Parlamentului European și al Consiliului (3) se aplică prelucrării datelor cu caracter personal dintr-un set de date care sunt legate în mod indisolubil de datele fără caracter personal. Acest lucru este asigurat de articolul 14 din Regulamentul (UE) nr. 1024/2012, care stabilește normele privind prelucrarea datelor cu caracter personal în IMI.
                  
               
                     (10)
                  
                  
                     În temeiul articolului 4 alineatul (2) din Regulamentul (UE) nr. 1024/2012, Comisia trebuie să prezinte Parlamentului European și Consiliului o evaluare a rezultatelor proiectului-pilot. Este oportun să se precizeze data până la care trebuie să fie prezentată evaluarea. Din motive de coerență, data menționată trebuie să coincidă cu data până la care trebuie prezentat raportul prevăzut la articolul 8 din Regulamentul (UE) 2018/1807.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul comitetului instituit prin articolul 24 din Regulamentul (UE) nr. 1024/2012,
                  
               ADOPTĂ PREZENTA DECIZIE:
         
            Articolul 1
            Proiectul-pilot
            Se realizează un proiect-pilot pentru a se evalua dacă Sistemul de informare al pieței interne („IMI”) ar putea fi un instrument eficace pentru punerea în aplicare a dispozițiilor privind cooperarea administrativă prevăzute la articolul 5 alineatele (2) și (4) și la articolul 7 alineatele (2)-(5) din Regulamentul (UE) 2018/1807.
         
         
            Articolul 2
            Autoritățile competente
            În scopul derulării proiectului-pilot, autoritățile competente menționate la articolul 3 alineatul (6) din Regulamentul (UE) 2018/1807, punctele unice de contact menționate la articolul 7 alineatul (1) din regulamentul respectiv și entitățile responsabile cu comunicarea de măsuri în temeiul articolului 5 alineatul (4) din regulamentul respectiv sunt considerate autorități competente în sensul articolului 5 al doilea paragraf litera (f) din Regulamentul (UE) nr. 1024/2012.
         
         
            Articolul 3
            Cooperarea administrativă
            
               (1)   În sensul articolului 5 alineatul (2) și al articolului 7 alineatele (2)-(5) din Regulamentul (UE) 2018/1807, IMI furnizează funcționalitatea tehnică, în special în următoarele scopuri:
               
                           (a)
                        
                        
                           prezentarea, în temeiul articolelor respective, a unei cereri de asistență, pentru care se furnizează o justificare, inclusiv a eventualelor informații însoțitoare și explicații scrise;
                        
                     
                           (b)
                        
                        
                           transmiterea cererii către autoritatea competentă relevantă din statul membru căruia îi este adresată cererea;
                        
                     
                           (c)
                        
                        
                           transmiterea unui răspuns prin care să se comunice datele solicitate, prin furnizarea unuia dintre următoarele elemente:
                           
                                       (i)
                                    
                                    
                                       detaliile necesare pentru accesarea și descărcarea datelor;
                                    
                                 
                                       (ii)
                                    
                                    
                                       detaliile privind modul și momentul în care se va efectua transferul de date;
                                    
                                 
                                       (iii)
                                    
                                    
                                       datele solicitate;
                                    
                                 
                     
                           (d)
                        
                        
                           informarea autorității solicitante cu privire la faptul că nu au fost îndeplinite condițiile pentru solicitarea asistenței.
                        
                     
            
               (2)   În sensul articolului 5 alineatul (4) al doilea paragraf din Regulamentul (UE) 2018/1807, IMI furnizează funcționalitatea tehnică, în special în următoarele scopuri:
               
                           (a)
                        
                        
                           notificarea unei măsuri provizorii Comisiei;
                        
                     
                           (b)
                        
                        
                           comunicarea măsurilor necesare adoptate de Comisie, dacă este cazul;
                        
                     
                           (c)
                        
                        
                           comunicarea informațiilor privind experiența dobândită și realizarea schimbului de orice informații relevante cu punctele unice de contact din statele membre.
                        
                     
         
         
            Articolul 4
            Reținerea datelor cu caracter personal
            În cazul în care schimbul de informații realizat prin intermediul IMI conține un set de date compus atât din date cu caracter personal, cât și din date fără caracter personal, datele cu caracter personal sunt prelucrate în IMI în conformitate cu articolul 14 din Regulamentul (UE) nr. 1024/2012.
         
         
            Articolul 5
            Evaluare
            Comisia transmite Parlamentului European și Consiliului evaluarea rezultatelor proiectului-pilot menționată la articolul 4 alineatul (2) din Regulamentul (UE) nr. 1024/2012 până la data de 29 noiembrie 2022.
         
         
            Articolul 6
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 10 noiembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 316, 14.11.2012, p. 1.
         
            (2)  Regulamentul (UE) 2018/1807 al Parlamentului European și al Consiliului din 14 noiembrie 2018 privind un cadru pentru libera circulație a datelor fără caracter personal în Uniunea Europeană (JO L 303, 28.11.2018, p. 59).
         
            (3)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).